伯寓給事築漫吾亭却寄
作者：張擴
朝代：宋

paragraphs: 漫郎昔爲補衮客，面如嚴霜心如石。
手披逆鱗不作難，肯爲俗人借顔色。
十年收身渺江湖，胸中了然一事無。
焚香默坐已忘我，酌酒賦詩聊漫吾。
秋風藕花開十丈，新築危亭枕其上。
客來口噤不得語，晚節自愛恐招謗。
别君戃怳不記年，笈中諫紙尚幾番。
笭箵寄隱亦暫耳，漫乎漫乎誰謂然。